Tiidrek Nurme

**Tiidrek Nurme** (sündinud 18. novembril 1985 Kuressaares) on eesti kesk- ja pikamaajooksja.  

## Elukäik
Tiidrek Nurme on sündinud neljalapselise pere teise lapsena. Ta on õppinud Kuressaare Vanalinna Koolis ja Kuressaare Gümnaasiumis, 2005. aastal lõpetanud Ülenurme Gümnaasiumi ja 2020. aastal Tartu Ülikooli (kehaline kasvatuse ja sport, BA). Ta on õppinud Tartu Kõrgemas Usuteaduslikus Seminaris teoloogiat. Tiidrek Nurme on veendunud kristlane. Ta kuulub Tartu Kolgata baptistikogudusse ja on üks koguduse jutlustajatest. Teismeeas kandis ta kaheksa kuud karistust noortevanglas. 

## Sportlikud saavutused
Tiidrek Nurme on püstitanud jooksudistantsidel 15 Eesti rekordit (seisuga 13. veebruar 2021). Ta on maailma viie sportlase hulgas, kes on võistelnud kahtedel olümpiamängudel 1500 m jooksus ja maratonis (Nurme osales Pekingis 2008 ja Rio de Janeiros 2016.) Ülejäänud neli on uusmeremaalane Rod Dixon (1972, 1984), portugallane Luis Feiteira (1996, 2012), Ecuadori esindaja Bayron Piedra (2008, 2016) ja prantslane Jacques Boxberger (1968, 1984). 2008. aasta Pekingi suveolümpiamängudel sai Nurme 1500 meetri jooksus 50 jooksja seas 27. koha (26. pärast Bahreini esindava marokolase dopingujuhtumit). Pekingis püstitas ta Eesti rekordi ajaga 3.38,59, joostes tempotegijana 1100 m. Rio 2016. aasta suveolümpiamängudel kuulus Nurme olümpiarekordi püstitavasse stardinimekirja, kui 155 meest 80 riigist olid stardijoonel. Tiidrek saavutas kokkuvõttes 63. koha. 

Tokyo 2020. aasta suveolümpiamängudel sai Nurme 106 jooksja seas 27. koha (26. koht pärast seda, kui Bahreini esindava marokolane sai dopingu tõttu võistluskeelu). Tokyo 2020 maraton oli olümpiamängude ajaloo konkurentsitihedam maraton, sest kõik 106 meest pidid olema jooksnud kiiremini kui 2.11,30. 

2023. aasta Budapesti maailmameistrivõistlusel sai Nurme 31. koha.
## Isiklikud rekordid
*Seisuga 11. juuni 2021.*

### Välisrekordid

### Siserekordid

## Eesti rekordite parandamised
Seni kehtiv Eesti rekord 1500 meetri jooksus **3.38,59** püstitati 15. augustil 2008 Pekingis olümpiamängudel. Tähelepanuväärseks teeb selle tõik, et võistluse esimesed 1100 meetrit jooksis Nurme tempotegijana. Esimest korda parandas ta Eesti rekordit 26. juulil 2008 Belgias, joostes uueks rekordajaks 3.38,80 ja purustades sellega 1966. aastast Mart Vildile kuulunud rekordi. Tänu sellele tulemusele täitis Nurme olümpiamängude B-normi 0,2 sekundiga. 

Esimest korda ületas Nurme miilijooksu Eesti rekordi aastal 2006, joostes Tallinnas Kalevi staadionil Sporditähe miiljooksus ajaga 4.05.24. Võistlust jälgisid rajaääres sajad tantsupeolised, kes rekordijooksule kaasa elasid. Distantsi esimesel poolel aitas tempot hoida tempomeister, teise poole oli Nurme üksinda ning võitis jooksu. Teist korda ületas Nurme miilijooksus Eesti rekordi 21.08.2010 Soomes Joensuu kergejõustikusarja Eliittikisat võistlusel, kus sai ajaks 4.00.22. Selle tulemusega lõpetas ta kolmandal kohal. Kolmandat korda ületas Nurme miilijooksu Eesti rekordi 09.08.2011 Viljandis toimunud Bigbank Kuldliiga finaaletapil. Seal jooksis ta kolmemehelises konkurentsis tuulistes oludes esimese eestlasena alla nelja minuti: tema aeg oli 3.59.74. 

Eesti rekordi 2000 m jooksus **5.06,02** püstita Nurme 18. juulil 2008 Joensuus kergejõustikusarja Eliittikisat võistlusel. Tuulistes oludes peetud võistluse tulemusena lõpetas ta jooksu teisena, seejuures edestades Soome jooksukuulsust Jukka Keskkisalot. 

Eesti rekordi 3000 m jooksus 7.48.24 püstitas Nurme Dublinis toimunud Morton Games kergejõustikuõhtul. Võistlusel saavutas ta sellega kolmanda koha. 

Eesti rekordi 10 km maanteejooksus 29.04 püstitas Nurme Rapla Selveri jooksul 19.09.2020. Jooksu viimased 5 km jooksis Tiidrek Nurme üksinda, trotsides puhanguti tugevat vastutuult. Varasem rekord 29.23 kuulus legendaarsele maratoonarile Pavel Loskutovile.

Eesti rekordi poolmaratonis 1.02.20 ületas Nurme poolmaratoni maailmameistrivõistlustel 17.10.2020 Gdynias. Nurme lõpetas 122 mehe seas 41. kohal. Varasem rekord 1.03.00 kuulus legendaarsele maratoonarile Pavel Loskutovile. 

Tiidrek Nurme osales ekideni Eesti rekordi 28.09.2013 püstitamisel, kuuludes Tartu Ülikooli Akadeemilise Spordiklubi ridadesse. Võistkonna koosseis: Deniss Košelev, Tiidrek Nurme, Alexey Markov, Nikolai Vedehin, Kenny Kivikas, Allar Lamp. Ajaga 2.09.59 tuldi Eesti meistriks.  

18. veebruaril 2009 püstitas Tiidrek Nurme Stockholmis Eesti siserekordi 3000 m jooksus 7.59,31-ga. 10. veebruaril 2010 parandas ta Stockholmis rekordit: uueks rekordiajaks on **7.55,37**. Nurme püstitas 20. veebruaril 2010 Eesti siserekordi ka 1500 m jooksus, uueks rekordajaks on 3.47,40. Seda parandas ta 19. veebruaril 2011 ajaga **3.46,10**, kuid Eesti rekordi ületas hiljem Andi Noot.

## Isiklikku
Ta abiellus Maili Nurmega 15. oktoobril 2007. Peres on kolm last.  

## Tunnustus
*2005 Kuressaare linna parim meessportlane
*2007 Eesti aasta kergejõustiklane (U23 vanuseklassis)
* 2008 Tartu linna parim sportlane
* 2008 Saaremaa parim meessportlane
*2020 Tartu Ülikooli Akadeemilise Spordiklubi aasta meessportlane
*2020 Tartumaa parim sportlane
* 2020 Eesti aasta kergejõustiklane

## Viited

## Välislingid

* 
* Helar Osila, Juhan Kilumets. "Nurme ja Ojaloo valiti Eesti aasta kergejõustiklasteks" ERR, 19.detsember 2020
* "Tiidrek Nurme püstitas poolmaratoni MM-il Eesti rekordi" ERR 17. oktoober 2020
* 
* Rain Pruul, "Erki Noole eeskuju innustas vanglast pääsema" Eesti Päevaleht, 18. juuli 2005
* Gunnar Press, "Tiidrek Nurme vabandab Jumala ees, et pole saavutatuga iial rahul" Õhtuleht, 10. juuli 2007
* Priit Pullerits. "Jooksja Tiidrek Nurme leidis Keenias uue kodu" Tartu Postimees, 12. veebruar 2009
* Tiit Reinart. "Tartu parimad sportlased on Tiidrek Nurme ja Kaire Leibak" Tartu Postimees, 10. detsember 2008
*Anu Säärits. "Nurme ei kavatse peatuda: tahaks näha, mida tähendab olla 40-aastane jooksja." ERR, 9. august 2021
*Postimees Sport. "Tiidrek Nurme: olla olümpial esimeses kolmandikus – ülikõva." Postimees, 8.august 2021
*Anu Säärits. Nurme meeskondlikust kuuendast kohast: ülikõva ju! ERR, 15. august 2022
* Koduleht www.tiidrek.ee